KOMISIJOS REGLAMENTAS (EB) Nr. 722/2008
2008 m. liepos 25 d.
kuriuo iš dalies keičiamos Reglamento (EEB) Nr. 563/82 nuostatos dėl koregavimo koeficientų, naudotinų nustatant suaugusių galvijų skerdenų rinkos kainas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. liepos 24 d. Tarybos reglamentą (EB) Nr. 1183/2006, nustatantį Bendrijos suaugusių galvijų skerdenų klasifikavimo skalę (1), ypač į jo 3 straipsnio trečią pastraipą,
kadangi:
(1)
Reglamento (EB) Nr. 1183/2006 3 straipsnyje apibrėžti tipinio skerdenos pateikimo Europos Sąjungoje reikalavimai. Be to, tame straipsnyje nustatyta, kad, jei valstybė narė skerdeną pateikia kitaip, o ne laikydamasi tipinio skerdenos pateikimo, turėtų būti nustatyti koregavimo koeficientai, kad būtų galima palaipsniui pereiti prie tipinio skerdenos pateikimo.
(2)
1982 m. kovo 10 d. Komisijos reglamente (EEB) Nr. 563/82, nustatančiame išsamias Reglamento (EEB) Nr. 1208/81 taikymo taisykles, nustatant suaugusių galvijų rinkos kainas, remiantis Bendrijos skerdenų klasifikavimo skale (2), išdėstytos išsamios suaugusių galvijų skerdenų rinkos kainų registravimo remiantis Bendrijos suaugusių galvijų skerdenų klasifikavimo skale taisyklės.
(3)
Jungtinė Karalystė paprašė įtraukti į Reglamento (EEB) Nr. 563/82 priedą du papildomus krūtinės srities riebalų ir paslėpsnio riebalų pašalinimo koeficientus. Kad Bendrijoje ir toliau būtų užtikrintos palyginamos kainos, turėtų būti pritaikyti to reglamento priede apibrėžti koregavimo koeficientai.
(4)
Todėl Reglamentą (EEB) Nr. 563/82 reikėtų atitinkamai iš dalies pakeisti.
(5)
Galvijienos vadybos komitetas nepateikė savo nuomonės per pirmininko nustatytą laikotarpį,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 563/82 priedas pakeičiamas šio reglamento priedo tekstu.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. liepos 25 d.